Ettepanek on proportsionaalsuse põhimõttega kooskõlas järgmisel põhjusel: ühine kalanduspoliitika on ühine poliitika. Vastavalt aluslepingu artikli 43 lõikele 3 on nõukogul kohustus võtta vastu meetmed kalapüügivõimaluste kehtestamise ja eraldamise kohta.

Esitatud meetmed on kavandatud vastavalt ühise kalanduspoliitika eesmärkidele ja eeskirjadele ning need on kooskõlas liidu säästva arengu poliitikaga.

2017. aastal muutis ICES oma nõuandes ja 2016. aasta võrdlusalusele tuginedes tobiavarude majandamise piirkondi. Mõned neist muudetud majandamispiirkondadest ei lange kokku liidu vetega Põhjameres. Tobiavarude majandamise piirkond 3r asub enamjaolt Norra vetes, kuigi osa sellest on ka liidu vetes, kusjuures mõned olulised kalapüügipiirkonnad hõlmavad nii majandamispiirkonda 2r kui ka 3r. ICESi 2018. aasta nõuandes on sätestatud, et keskmiselt 8 % majandamispiirkonna 3r saagist püütakse ELi vetest. Sellest tulenevalt kehtestatakse TAC majandamispiirkonnas 3r asuvate ELi vete jaoks.

2018/0053 (NLE)

Ettepanek:

NÕUKOGU MÄÄRUS

millega muudetakse määrust (EL) 2018/120 seoses teatavate kalapüügivõimalustega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 3,

võttes arvesse Euroopa Komisjoni ettepanekut

ning arvestades järgmist:

(1)Nõukogu määrusega (EL) 2018/120 on määratud 2018. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu.

(2)Määruses (EL) 2018/120 on sätestatud, et ICESi 2a ja 3a rajoonis ning ICESi 4. alapiirkonnas on tobia lubatud kogupüük (TAC) null. Tobias on lühikese elueaga liik ja asjaomane teaduslik nõuanne tehakse kättesaadavaks veebruari teisel poolel, samas kui püük algab juba aprillis.

(3)Nüüd tuleks tobia püügi piirnorme ICESi 2a ja 3a rajoonis ning ICESi 4. alapiirkonnas muuta vastavalt Rahvusvahelise Mereuurimise Nõukogu (ICES) viimasele teaduslikule nõuandele, mis esitatakse [23. veebruaril 2018].

(4)Tobiavarude puhul on ICESi 2a ja 3a rajoon ning ICESi 4. alapiirkond jaotatud majandamispiirkondadeks vastavalt teaduslikule nõuandele. Majandamispiirkond 3r asub enamjaolt Norra vetes. Samas on osa sellest piirkonnast ka liidu vetes ning mõned olulised kalapüügipiirkonnad hõlmavad nii majandamispiirkonda 2r kui ka 3r. ICESi nõuandes on sätestatud, et keskmiselt 8 % majandamispiirkonna 3r saagist püütakse liidu vetest. Kõnealusest nõuandest lähtudes tuleks kehtestada püügi piirnormid majandamispiirkonda 3r kuuluvates liidu vetes.

(5)Määrust (EL) nr 2018/120 tuleks vastavalt muuta.

(6)Määruses (EL) 2018/120 sätestatud püügi piirnorme kohaldatakse alates 1. jaanuarist 2018. Käesoleva muutmismääruse sätteid, milles käsitletakse püügi piirnorme, tuleks seetõttu samuti kohaldama alates kõnealusest kuupäevast. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased kalapüügivõimalused ei ole veel ammendatud,

ON VASTU VÕTNUD KÄESOLEVA MÄÄRUSE:

Artikkel 1



Määruse (EL) 2018/120 IA lisa muudetakse vastavalt käesoleva määruse lisale.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.